b'\n_START_ARTICLE_\nAnkhesenpaaten\n_START_SECTION_\nZgodnje \xc5\xbeivljenje\n_START_PARAGRAPH_\nAnhesenamon je bila po vsej verjetnosti rojena v 4. letu vladavine njenega o\xc4\x8deta Ehnatona v Waset (Tebah ali dana\xc5\xa1njem Luksorju). Ve\xc4\x8dino otro\xc5\xa1tva je pre\xc5\xbeivela v Ahetatonu (dana\xc5\xa1nji Amarni),  novi prestolnici, ki jo je zgradil Ehnaton, potem ko je ukinil staro vero v boga Amona in uvedel vero v enega samega boga, Atona._NEWLINE_Imela je dve starej\xc5\xa1i sestri ( Meritaton, Maketaton ) in tri mlaj\xc5\xa1e sestre (Neferneferuaton Tasherit, Neferneferure in Setepenre ).\n_START_SECTION_\nVelika kraljeva soproga\n_START_PARAGRAPH_\nVerjetno je bila Anhesenamon kratek \xc4\x8das poro\xc4\x8dena s svojim o\xc4\x8detom._NEWLINE_Po o\xc4\x8detovi smrti in po kratkotrajni vladavini njegovih naslednikov Smenkareja in Neferneferuaton, je postala Tutankamonova \xc5\xbeena. Tutankamon je bil njen polbrat, saj sta imela istega o\xc4\x8deta, faraona Ehnatona. Mladi kraljevski par je ponovno uvedel vero v stare bogove in ukinil vero v boga Atona. Isto\xc4\x8dasno sta zamenjala tudi svoji imeni - iz Anhesenaton in Tutankaton sta se preimenovala v Anhesenamon in Tutankamon. Dvor sta iz Ahetatona preselila nazaj v Tebe. Anhesenam in Tutankamon sta imela dve h\xc4\x8derki, ki pa sta bili obe mrtvorojeni. Njuni mumiji sta bili pokopani skupaj z o\xc4\x8detom Tutankamonom v grobnici KV62 v Dolini kraljev. Ker je Anhesenamon edina znana Tutankamonova \xc5\xbeena, sta mumificirana fetusa po vsej verjetnosti njeni h\xc4\x8derki, vendar genske preiskave tega \xc5\xa1e niso dokon\xc4\x8dno potrdile. _NEWLINE_V devetem letu vladavine je Tutankamon nenadoma umrl in Anhesenamon je ostala sama brez naslednikov._NEWLINE_Poro\xc4\x8dila se je  s faraonom, ki je nasledil Tutankamona,  Ajem. Od nje je bil precej starej\xc5\xa1i in  po vsej verjetnosti poroka ni bila po njenih \xc5\xbeeljah. Tako imenovana Hetitska pisma namre\xc4\x8d ka\xc5\xbeejo na to, da je v tujini, natan\xc4\x8dneje med hetitskimi princi iskala novega mo\xc5\xbea, ki ga pa ni uspela najti._NEWLINE_Kmalu po poroki z Ajem je njeno ime izginilo iz zgodovinskih virov.\n_START_SECTION_\nMumija KV21a\n_START_PARAGRAPH_\nObstajajo indici, da je mumija  imenovana KV21a, najdena v grobnici KV21 v Dolini kraljev, Anhesenamon. Genska preiskava DNK je pokazala, da je KV21a mati dveh fetusov, najdenih v KV62, ki sta nedvomno Tutankamonovi h\xc4\x8derki. Ker je Anhesenamon edina znana Tutankamonova \xc5\xbeena, sta fetusa po vsej verjetnosti tudi  njeni h\xc4\x8derki. Med gensko preiskavo pa je bilo pridobljeno premalo DNK, da bi lahko z gotovostjo potrdili, da je KV21a res  Anhesenamon. Identifikacija je ote\xc5\xbeena tudi zaradi te\xc5\xbeave  v povezavi z mumijo KV 55. Le-ta naj bi bila po mnenju znanstvenikov Ehnaton.  \xc4\x8ce to dr\xc5\xbei, KV21a ne more biti Anhesenamon, saj genska preiskava izklju\xc4\x8duje mo\xc5\xbenost, da bi bila KV21a h\xc4\x8di KV55. Mo\xc5\xbeno je torej, da KV21a ni Anhesenamon, ampak neznana druga Tutankamonova \xc5\xbeena, ali pa da KV55 ni Ehnaton pa\xc4\x8d pa mogo\xc4\x8de njegov brat, lahko tudi skrivnostni Semenkare.\n_START_SECTION_\nKV63\n_START_PARAGRAPH_\nTo je zadnja odkrita grobnica v Dolini kraljev.  Mo\xc5\xbeno je, da so Anhesenamon prvotno nameravali pokopati v grobnici KV63, saj so v  njej na\xc5\xa1li napis, ki bi lahko predstavljal del Anhesanaminega imena. Poleg tega so v grobnici na\xc5\xa1li dva majhna zlata sarkofaga, ki sta vsebovala kipa, ki bi lahko predstavljala njeni dve mrtvorojeni h\xc4\x8derki. Ti dve sta bili sicer pokopani v o\xc4\x8detovi grobnici, a kipa v KV63 bi lahko predstavljala povezavo mame s svojima otrokoma v posmrtnem \xc5\xbeivljenju. Novej\xc5\xa1a odkritja v zvezi s KV63 vse to zanikajo in predpostavljajo, da je bila KV63 samo prostor, ki so ga v\xc4\x8dasu Tutankamona uporabljali balzamerji.'